SABINA เดินหน้าโครงการ “เย็บเต้ารวมใจ สู้ภัยมะเร็งเต้านม” ปีที่ 14
SABINA เดินหน้าโครงการ “เย็บเต้ารวมใจ สู้ภัยมะเร็งเต้านม” ปีที่ 14
8 ต.ค. 2563

นางสาวพิชชา ธนาลงกรณ์ ประธานเจ้าหน้าที่บริหารการตลาด บริษัท ซาบีน่า จำกัด (มหาชน) หรือ SABINA เปิดเผยว่า แม้ว่าในปีนี้จะมีสถานการณ์การแพร่ระบาดของไวรัสโควิด-19 แต่ก็ไม่ได้ทำให้โครงการ “เย็บเต้ารวมใจ สู้ภัยมะเร็งเต้านม” ที่ซาบีน่าดำเนินการต่อเนื่องมาเป็นปีที่ 14 ต้องหยุดชะงักลง เพราะถึงแม้โควิด-19 จะทำให้กิจกรรมบางอย่างหยุดชะงัก แต่โรคภัยไข้เจ็บอย่างมะเร็งเต้านมไม่ได้หยุดตามไปด้วย
โดยยังคงมีผู้ป่วยที่รอรับเต้านมเทียมอีกเป็นจำนวนมาก อย่างไรก็ตาม ต้องยอมรับว่า สถานการณ์ปัจจุบันอาจจะทำให้การรวมกลุ่มเย็บเต้านมเทียมของจิตอาสา รวมถึงการออกมารับเต้านมเทียมของผู้ป่วยมีความลำบากมากขึ้น ซึ่งเป็นสิ่งที่ซาบีน่าห่วงใยและคำนึงถึง ดังนั้น โครงการเย็บเต้ารวมใจ สู้ภัยมะเร็งเต้านมในปีนี้ จึงปรับเปลี่ยนให้สอดคล้องกับวิถีนิว นอร์มอล ที่ต้องรักษาระยะห่างระหว่างกัน
ทั้งนี้ จากการหารือกับพันธมิตร อย่างบริษัท พีพีที โกลบอล เคมิคอล จำกัด (มหาชน) หรือ GC ซึ่งเป็นผู้ให้การสนับสนุนเม็ดพลาสติกบริสุทธิ์ LLDPE เพื่อเป็นวัตถุดิบหลักในการผลิตเต้านมเทียม และห้างสรรพสินค้าโรบินสัน ที่เป็นตัวกลางในการช่วยกระจายเต้านมเทียมไปทั่วประเทศในสาขาต่างๆ ของโรบินสัน ทั้งซาบีน่าและพันธมิตรมีแนวความคิดเดียวกันในการที่จะใช้เทคโนโลยี
รวมถึงโซเชียล มีเดีย เข้ามาทำให้การเข้าถึงเต้านมเทียมทั้งกลุ่มจิตอาสาและผู้ป่วย ได้เข้าถึงเต้านมเทียมได้ง่ายขึ้น โดยการพัฒนาระบบให้จิตอาสาที่ต้องการขอรับชุดเย็บเต้านมเทียมไปช่วยเย็บ และผู้ป่วยมะเร็งเต้านมที่อยากขอรับเต้านมเทียมไปใช้ สามารถติดต่อผ่านทางเว็บไซต์ www.sabina.co.th/sewingcup หรือเพียงแค่ใช้มือถือสแกน QR Code แล้วกรอกรายละเอียดการจัดส่ง ทางซาบีน่าจะดำเนินการจัดส่งชุดเย็บเต้านมและเต้านมเทียมทางไปรษณีย์ให้ถึงบ้านในทันที
“แต่สิ่งที่เราอยากเห็นและอยากให้เกิดขึ้น คือ การใช้โซเชียล มีเดีย ไม่ว่าจะเป็น Facebook, Line หรือ Instagram ช่วยกันแชร์โครงการนี้ให้คนทั่วไปได้รับรู้มากขึ้น เพื่อที่ทุกคนจะได้มีส่วนช่วยเล็กๆ น้อยๆ ในการส่งต่อเรื่องราวดีๆ ออกไปในวงกว้างมากที่สุด เราจะทำแคมเปญ #แค่แชร์เท่ากับช่วย
โดยมีคลิป 4 นาทีที่มีพรีเซ็นเตอร์ของซาบีน่า ทั้ง “ชมพู่-อารยา” และ “ใบเฟิร์น-พิมพ์ชนก” ที่จะเป็นตัวแทนในการเชิญชวนให้จิตอาสามาช่วยเย็บเต้านมเทียมเพื่อผู้ป่วยมะเร็งเต้านม แต่หากคุณไม่มีเวลาหรือไม่สะดวกในการมาเย็บเต้านมเทียม แค่ใช้เวลาเพียง 4 วินาที แชร์ข่าวสารโครงการนี้ ก็เหมือนกับคุณได้มีส่วนช่วยโครงการนี้และได้ส่งต่อความห่วงใยถึงผู้ป่วยมะเร็งเต้านมได้เช่นกัน” ประธานเจ้าหน้าที่บริหารการตลาด กล่าว
นอกจากจะติดต่อขอรับชุดเย็บเต้านมเทียมและเต้านมเทียมผ่านระบบออนไลน์แล้ว จิตอาสาและผู้ป่วยมะเร็งเต้านมยังคงสามารถติดต่อขอรับชุดเย็บเต้านมเทียมและเต้านมเทียมที่เย็บเสร็จแล้วผ่านทางร้านค้าของซาบีน่าได้เช่นกัน ไม่ว่าจะเป็นซาบีน่า ช้อป หรือเคาน์เตอร์ในห้างสรรพสินค้าโรบินสัน ทุกสาขาทั่วประเทศ
โดยจิตอาสาที่เข้าร่วมโครงการจะได้รับบัตรกำนัลแบบอิเล็คโทรนิค (E- voucher) มูลค่า 100 บาทแทนคำขอบคุณสำหรับซื้อผลิตภัณฑ์ซาบีน่าตามเงื่อนไข เมื่อนำเต้านมเทียมที่เย็บเสร็จเรียบร้อยแล้วส่งคืนที่เคาน์เตอร์ซาบีน่าในห้างสรรพสินค้าโรบินสัน และซาบีน่า ช้อป ทุกสาขา โดยซาบีน่าจะรวบรวมเต้านมเทียมทั้งหมดส่งมอบให้กับผู้ป่วยมะเร็งเต้านม ผ่านโรงพยาบาล และศูนย์มะเร็งทั่วประเทศต่อไป